정조 14년
掌令崔景岳疏曰伏以皇穹默佑玉候康復旣謁廟宮又拜園寢聖孝克伸回鑾萬安欣瞻羽旄之美益切岡陵之祝仍伏念臣庸陋譾劣百無一取而濫蒙恩造猥登臺省今已數十年于玆矣第臣生長遐鄕聞見孤陋知識蔑裂其於世務緩急時政得失無異聾瞽之於鍾鼓丹靑未嘗出一言論一事以助我聖上淸明之治居常悚恧如負大何乃者柏府除旨忽下於旅邸病伏之中臣驚惶震悸莫省措躬之所也噫職是宿趼身入京師揆以義分固當竭蹶趨承而顧臣素患關格之症向於釋菜將事之時挾感添劇屢日彌留食飮全却氣息凜綴委頓床褥蘇完無期以此病狀時日之內萬無束帶供職之望召牌之下末由承膺玆敢冒控血懇仰瀆崇聽伏乞聖慈俯垂諒察亟許鐫遞俾得以安意調治千萬幸甚臣於乞免之章不宜贅及他說而久抱漆室之憂常切繞壁之歎區區所懷有不容終默者竊效古人萬言封事玆敢謦咳於黈纊之下惟聖明留神裁擇焉嗚呼今日臺閣之所可言者莫急於懲討大小臣僚孰不以是爲第一義而此已經年閱歲三司之啓紙毛已久矣儻殿下廓揮乾斷亟賜處分則亂逆可除宗社可安臣不必更加聲討徒事煩聒而顧今國計民憂可謂流涕太息者也漢之賈誼當文帝最盛之際進治安之策而有厝火積薪之喩宋之蘇洵當仁宗最盛之時獻審敵之策而有弊船深淵之言蓋其眷眷先事之慮不但爲當時之格言亦豈非後世之柯鑑乎臣聞政貴知時事要務實爲政而不知時宜當事而不務實功雖聖賢相遇治效不成矣恭惟我殿下聰明睿知卓冠百王孝弟通于神明仁恩浹于海宇夙宵憂勤罔或懈怠絲綸每下瞻聽爭聳太平之治匪朝伊夕凡在臣僚孰不欽仰攢頌而夷考其實大違所望國勢時象日益岌嶪世道人心日益乖悖紀綱日益頹弛民生日益困瘁危亡之禍若將迫在朝暮此其故何哉臣誠固陋愚昧莫知其某事之爲得某事之爲失苟求其受病之源則亶由於君臣上下不以實心做去故耳苟有實心豈無實效哉以今見之所可憂者有七聖學無緝熙之實一可憂也上下無交孚之實二可憂也群臣無任事之實三可憂也人才無收用之實四可憂也民生無懷保之實五可憂也言路無洞開之實六可憂也紀綱無振肅之實七可憂也聖學無緝熙之實何謂也帝王之學雖與韋布有間規模工程大體無異而其加工於本源之地者尤有大焉蓋其處崇高之位享豐豫之樂宴安幽獨之得肆宦寺宮妾之與居一心之微衆欲交攻苟不能痛加省察密下工夫則其何以克己而復禮立體而達用以成從欲之治乎昔傅說告于其君曰學于古訓乃有獲蓋古聖人精一執中之傳格致誠正之說布在方冊炳若丹靑後王之可師可法者誠不外乎是矣必也先從讀書講學中下手加工沈潛乎絲毫之賾而深究體認涵泳乎玩索之際而神會心得溫故而知新日就而月將必使聖賢之說義理之實了然於心目之間天理也則涵養敦篤莫遏燃達之體人欲也則摑血條捧不留萌蘖之微使吾方寸之地光明而洞澈正大而純粹推以至於政事之得失人物之賢邪亦莫不精思而明辨理與心融事隨理得然後吾心禮用沕然通達與天地同其功用則向所謂精一執中之傳格致誠正之工亶在於我而擧而措之於家邦沛然無礙無不從心所欲矣此在殿下立志之如何力行之如何爾何憚而不爲哉仲虺之誥曰以禮制心以義制事能自得師者王謂人莫己若者亡好問則裕自用則小矣以禮制心則克己之功密而有歸仁之美矣以義制事則方寸之工措而致合矩之效矣自用而謂人莫己若則受善之量狹而人不樂告矣好問而能自得師則天下之善歸而與天同大矣學問之要何加於此哉顧今經筵之官卽古師傅之任也極選文學之士以備顧問之方將以納誨而進德也將以解惑而明道也將以論政而制治也程子所謂君德成就責經筵者誠以是也肆我列聖朝於經筵官待之有禮親之有恩如家人父子情意洞達焉今之侍臣有愧古人學問多缺誠懇亦乏或難於入侍至有規避者矣間或挾冊登筵講論文義而無以當聖心故於是乎接見漸疎進講甚罕經筵殆至停輟館職間多虛曠政要時弊未嘗諮詢臣固知聖學高明貫通天人無復待乎經席之啓沃而好問則裕與人爲善亦豈非殿下所當加勉者耶夫爲學之道勤則進不勤則退是以日三法講又有召對夜對卽我列聖朝勤學之家法也肆昔宣廟朝從臣有詩曰枕戈猶御日三筵是記實也今殿下仰法祖宗學古有獲典學之念臣固仰揣而經筵之不御往往曠日則一曝十寒古聖攸戒也好問求益之誠或間於始終則豈不有妨於緝熙之工耶此其可憂者一也上下無交孚之實何謂也君之於臣以尊卑高下之等而言之固若天地之懸截而至其相濟而相須則其義密切若稽詩書所以金礪舟楫之許多般諭皆出於倚毗之意而至於股肱心腹耳目之云則從其一體中而言其無間之義也蓋人君受天位而治天職其分理庶務裨補闕遺自不得無賴於臣下是以必優之以禮貌結之以忠信無疑阻之形有交孚之美然後方可以熙庶績而致治化然則君臣交際猶天地相遇也易曰天地相遇品物咸章程子曰天地不相遇則萬物不生君臣不相遇則政治不興聖賢不相遇則道德不亨事物不相遇則功用不成故明良相遇肝膽相通密如父子合如符契於是乎一堂吁咈依然唐虞氣象自昔聖王皆由是道豈有君臣不相深信而能成治道者哉惟我殿下臨御以來其所以眷注臣隣者非不摯矣而惟其承佐之臣或欠誠實無以見孚故群臣務建白者疑其過越尙氣節者疑其矯激得衆譽則疑其有黨斥罪過則疑其傾陷箝制過度禮待頗虧是以名在朝籍者常少寬緩和泰之氣而每懷惶恐怵迫之情漸致君道日亢臣道自卑是豈一體之義而交孚之象乎臣謹按周易天在上而地在下於理可謂順矣而其象爲否地在上而天在下於義可謂悖矣而其象爲泰是以天道下濟地道上行今殿下聰明獨御低視群下小咈聖心輒下嚴旨一有事爲轉輾相激靡所止屆而廟堂不敢匡救臺閣莫敢爭忤天地交泰之象不可得見其將天自天而地自地矣昔文純公李滉嘗引乾卦高位無輔之義戒君德之太亢而宣廟嘉納焉玆豈非殿下之當法者乎殿下倘不以泰之在下之天爲法而又不以否之在上之天爲戒則上下隔絶情志不孚其何以相須而以成傒志之治乎此其可憂者二也群臣無任事之實何謂也國家之設官分職各有攸司三公摠領機宜六卿分理庶務玉署有論思之責臺閣受耳目之寄下至庶司小官莫不各有其任監司宣化于外節帥領督于邊守令分憂鎭將監戍亦莫不各有其職矣今之爲輔相者果有如古之房魏者乎順四時理陰陽固其任也統百官平庶政亦其責也然而論道經邦寥寥無聞竊位備員滔滔皆是廟堂訏謨不過簿書期會民國利病未有建白設施則其何以輔翼君德而挽回世道乎大官如此他尙何說今之爲冢宰者果有如古之山濤者乎官爵國之公器而銓官視以私貨不問賢否惟意取捨大勢所壓莫敢違咈至情所在必欲甄拔又以色目分排便同抽黃對白則其可曰不負銓衡之任乎今之登瀛館者果有如古之歐蘇者乎只觀地閥之高下不問文學之有無參以四色苟然充數銀牌前導出入經筵者未聞有啓沃之效也今之爲諫官者果有如古之汲魏者乎薇垣柏府言路雖廣而白簡靑蒲風稜如掃補過拾遺未見其人黨同伐異只逞其私則豸冠虛戴升降殿陛者未聞有匡直之實也以至於庶司諸官亦多藉蔭入仕而漫不知所掌何事只期積日累朔以求陞遷而已大小之官或豈無一二奉公忘私者哉只是形單勢弱不能有所裨益則均之爲無足任事者也今之爲監司者其攬轡澄淸果有如古之范滂者乎春秋巡過只供遊觀之娛冬夏殿最不過文具而止其能以公蔑私隨其臧否以明黜陟者有幾人哉今之爲守宰者其居官廉白果有如古之龔黃者乎誅求無藝只思肥己而潤屋善事當路亦欲行媚而干譽其體國恤民推恩施澤任其字牧者有幾人哉至若節帥嚴刑以自威剝割以自奉撫綏精鍊兩失其策能不辱閫外之寄者曾未之聞也鎭將則先問軍卒之幾何以計徵布之多寡而已能以防備爲虞者亦未之見也以此論之內外諸臣擧皆充位而止耳孰有憂國如家事君以忠能任其事者哉以此之故內而京司外而營邑凡爲吏胥者老於其間竊簿書盜財物罔有紀極生民膏血殆盡於吏胥之手此莫非群臣不能任事之致也官各稱職事不叢挫則幺麽吏輩安敢弄奸乎是以百弊日增庶績日敗生民日困而亂亡必隨此其可憂者三也人才無收用之實何謂也自古帝王必欲爲天下得人而立賢無方故或感於夢寐或遇於漁釣者非特賢其人而示其褒奬而已將與之治天職使之食天祿以之施澤於蒼生此可謂王公之尊賢而今我殿下臨御以來必以收用人才爲先務戒銓府循私之習而屢勤飭敎問遐方淹滯之弊而每有疏通或擧旌招之禮以盡器使之方庶幾朝有彙征之盛野無遺逸之歎而其奈俗習不古銓選多私論人則較量地閥以定優劣而不問才學之有無臨政則分排色目以謂公平而亦以面情之厚薄巧佞之輩合於時樣者常被甄錄恬淡之人疎於進取者未見採訪故題目不及於素昧收用多歸於躁竸顧今登揚於宦塗者果皆賢俊而落拓於委巷者果皆不肖耶才各有當而公卿子弟無官不做人皆有能而鄕谷寒素無路自拔日月無偏照雨露不擇地均是殿下之臣亦皆世祿之裔生逢聖世有意榮塗松燈讀書草野習弧積年勤苦幸登朝籍而蟠木無容櫝玉莫售白首窮廬或至枯死則安得無憾於天地之大乎至若道薦便是鄕貢而亦循顔私取捨不公武職固自不輕而只從履歷進退失宜是以才彦無興起之心闒茸有僥倖之望苟如是則賢者何以在位能者何以在職乎噫天生一代之才足了一代之事則顧今人物雖云眇然亦豈無一世之才乎儻殿下旁求俊彦以盡倚任之方扶植名節以爲磨礪之道如其賢也則毋拘地處而使之在位如其能也則必須簡拔而得以在職則上可以尊帝下可以安民其爲實效豈不休哉苟或反是因循前套求之未廣用之失宜賢者不見用不肖者不必退自守者不得進鑽刺者不得遏則蔥珩舃芾揚于王庭者不過備員干祿之徒耳其何以釐百工而熙庶績以助我殿下從欲之治乎此其可憂者四也民生無懷保之實何謂也書曰民惟邦本本固邦寧又曰四海困窮天祿永終古人以民心之向背知天命之去就是以湯武之得天下得其民也桀紂之失天下失其民也然則可畏者非民乎肆我殿下臨御以來以小民之不能懷保爲憂凡係損上益下之政不謀卿士不恤煩費惟以安民爲先務元朝下勸農之綸老羸者扶杖而聽荒年盡賙窮之策飢饉者攢手而祝恩綍每頒八方聳動而只緣有司之臣不善奉承如傷之澤不得下究識者之憂歎厥惟久矣而殿下何由而俯燭於如許之民隱哉有國之設官分職只爲生民而已親切生民者守令之職也陟罰守令者方伯之責也一年再考法意至嚴廉吏則褒之貪吏則貶之安民者陟之虐民者黜之古人有望風解印而去者蓋畏方伯之剛直公正而然也齊民之安其田里而無歎息愁恨之聲者誠以方伯守令能盡懷保之道也今之爲方伯者未必人望所屬而亦皆節次差遣也鮮能以淸白律己憚壓守宰則其何以陟罰臧否痛除民害哉是以近來諸道殿最純然居上則何其良吏之盛也然而民窮財竭莫今時若也則此無他國綱解弛貪風大熾之故前後繡衣之廉探絶無民瘼之採奏新舊還穀之停退未見實惠之蒙被春糶冬糴空殼太多而貧富俱困軍布身役指徵無處而隣族受害宮差革罷實爲盛事而官隷之侵漁依舊京納情債本有禁令而曹胥之誅求愈甚其他病民之事虐民之政不一其端難以遍擧此莫非監司守令不能仰體德意懷保小民之致也然而吾民之日夜顒祝恃以爲命者惟以殿下之仁聞夙著德音屢降必有以蘇其弊瘼拯於水火也今若慰諭徒勤而實政未敷衆望已竭而實澤不及則何補於生民之倒懸四境之渙散哉昔召公誥于其君曰諴小民爲祈天永命之本今日之小民諴乎否乎一年之間侵虐多端則飢男寒女愁怨不絶三冬之際糴政甚酷則大村小落蔀屋半空惟正之供不可不納而或徵於白地則此乃汚吏之貪饕而民困則滋甚良役之布不可不捧而或及於白骨則此亦該色之幻弄而民害則孔棘終歲未見惠民之政到處無非剝民之事則哀我小民其將流亡而後已安得懷保而奠居乎此其可憂者五也言路無洞開之實何謂也人君御九五之位率億兆之衆一人之聰明有限萬幾之酬應無窮而至於時政之闕遺庶官之賢邪民情之愁怨無以周知故設置諫官使之盡言所以廣聰明而審衆情者固已至矣而又必使商賈議于市行旅議于道蓋欲與天下之人共論天下之事以盡天下之情苟於其間容有一夫之未盡其情則是吾之聰明有所阻而德惠不能究焉伊尹所謂民主罔與成厥功者豈無以哉以是語及乘輿則天子改容事關廊廟則宰相待罪其職重矣其責難矣唐臣陸贄曰非明智不能招直言非聖德不能救過行招直則其智彌大救過則其德彌廣此眞千古極言也惟我殿下臨御以來以洞開言路爲先務來諫之誠非不大矣弼直之言非不廣矣有事則求言遇災則求言屢發臨朝之歎每切樂聞之念于今十餘年來何嘗有一人之敢言不諱者乎殿陞之間未見是非之爭臺閣之上互守含默之戒衮職遺失嫌於專攻廟謨得失視以時諱竝與執藝之論官師之規而寂無聞焉是何聖明之世有此危亡之兆也古人有面斥其君如桀紂而其興也勃焉有面諛其君爲堯舜而其亡也忽焉蓋懼之以亡所以興其國驕之以興所以亡其國忠讜之言雖是國家之福終非其身之利誠使人君優容之褒賞之樂聞其過如將不及苟切身計者終不如括囊緘口之爲得計況摧折之屛逐之小而罷削大而嶺海則自非朱汲之戇直者其能盡言於雷霆之下哉儻殿下克恢聖聰以廣言路恢虛受之量示寬假之色得忠良於托顔之際培義氣於無事之時唯唯者罪之諤諤者賞之此皆在於大聖人權度中耳今殿下凡於章疏之間或有未槪於聖衷則不少假借顯示拒斥又慮其繼而不止則直令喉司而退却是豈祖宗朝置言官之意哉是以今之當言責者以違牌爲能事稱在外爲妙計欲言者人謂狂妄不言者世稱謹愼殿下之廷無言久矣面折廷爭尙矣無望繩愆糾繆猶未得見恬憘度日無所猷爲壅蔽成風曾不畏憚內而官邪孰能核之外而民隱孰能陳之若此不已國其爲國乎此其可憂者六也紀綱無振肅之實何謂也夫國之有紀綱猶人之有血脈國無紀綱則亡人無血脈則死此必然之理也宋臣司馬光曰何謂禮紀綱是也夫以四海之廣兆民之衆受制於一人雖有絶倫之力高世之智莫不奔走而服役者豈非以禮爲之紀綱哉上之使下下之事上蓋以紀綱也貴以臨賤賤以承貴亦以紀綱也紀綱之於人國豈不重且大歟紀綱整則衆事自理紀綱紊則百度皆廢紀綱之整非在乎怯之以威驅之以法也人君以大公至正之道照臨于上人臣以盡忠無隱之心寅協於下大官秉勻足以服衆臺諫補闕足以盡言賢者在位而不肖者不敢進能者在職而不才者不能干則紀綱可整而朝廷可肅也噫今日之紀綱可謂末如何矣王綱漸弛朝廷不尊世道淪喪風俗乖戾奸吏之幻弄公貸而蔑法大矣悍卒之侮辱朝士而犯分極矣科場飭敎非不申嚴而雜亂相續士習益渝糴穀釐正屢勤諮詢而擧行不誠民窮轉劇方伯之殿最不嚴者莫能執法而然也守令之貪虐無忌者亦不畏法之致也惟勢是視而獄訟多枉惟利是趨而奔竸日甚甚至於欺詐成習命令不敷此非一朝一夕所可變革者也必以公平正大之心施諸政措事爲之間直必擧枉必措功必賞罪必罰事事而飭勵人人而勸懲則紀綱可以振矣頹俗可以淑矣然而因循姑息依舊渝靡則人心去益陷溺世道去益淆亂四維不張庶績不釐此其可憂者七也凡此七憂爲今沈痼此若未祛莫之更張則雖聖心勞瘁於上淸議馳騁於下而實無經國保民之效矣噫病至膏肓良醫尙可救國至危亡明主尙可興以我殿下之明聖苟能赫然奮發渙然振作則向所謂七憂之痛祛者不過我聖上一轉移間耳其中小民之懷保殿下深居九重安得人人而接濟在在而撫恤乎今以西北流民觀之始因大僚之筵白殿下得以聞知矣若使方伯守宰仰體德意必盡懷保之方毋至流散之境則今豈仰貽宸憂臨街慰諭耶關西道臣之不勝其任物意皆然而水旱之奏旣不以實賑救之策初不設施故民皆缺望朝夕荷擔而又況十月封庫一路皆哭於是乎扶老携幼散而之四寧邊熙川等邑之十室九空景色愁慘至若海西凶荒雖不如西關而近峽諸邑便是大歉則爲其方伯者固當另加字撫董飭守令期於安保者是謂宣化之策分憂之意而不此之爲置諸度外任其離去則負戴道路者豈獨谷山之民而已一路流丐推此可知然而兩西道臣之罰止罷削者是豈懲勵之方乎竝施竄配之典斷不可已也大抵昨今年間西北流民男負女戴渡江南去者不知其幾十萬矣此宜及今行會於三南道臣知委列邑凡流民之來寓俾之安接稍俟豐登還歸故土亦爲懷保之道也且罪人之編配西北亦甚夥然當此歉年主客俱困此宜移配於南邊稍實邑以祛窮民一分之弊宜矣大抵方岳之職責任至重一路殺活惟意低昻而莫敢誰何一道錢穀隨手用盡而無少顧忌苟非其人殃必及民雖以嶺南道臣言之乃於到界之初欲報親戚之怨尙州舊官之由吏與房妓竝施嚴刑移致營獄跨歲牢囚至於敗家此無他年前繡衣之暗行本道其時牧使沈基泰之許多疵政入於廉探方其按査也以由吏而不爲掩諱以房妓而從實直招此爲罪案到今追治若使吏妓只爲本官隱其事實終不直告於奉命之臣則不幾於欺君罔上乎此非可罪而曲循私囑若是重繩自玆以往嶺南吏輩以此爲戒孰肯畏御史之威而有直言之人哉法綱所在此非細故也且於沿邊列邑皆有濟民倉所屬船隻而每年收其船貰錢十二兩納于該倉以補賑穀者也今於營衙失火之後諉以成造物力發關於沿邑濟倉錢限三萬兩以爲取用之地而此皆名存實無徒擁虛簿者也管下守令莫敢違拒不得不依關輸送而此無見在莫可準備竟至於收斂民夫便是白徵怨聲徹天南來之人無不傳說聞極驚駭昨年營耗之散在列邑者六七萬石而皆是營門之私用者也若於其中捐出十之二三則何患物力之不贍而不此之爲乃反犯手於濟倉之公物若是貽害於沿邑之窮民據此二事其循私不法可以推知此若久在藩任則其爲民害無所不至臣謂慶尙監司李祖源亟施譴罷之典以慰一路之民宜矣近來各驛凋殘難保之狀卽朝家之所洞悉而前後飭敎不啻申嚴凡爲使行往來之際固當小心撫恤以思一分對揚之道而全羅右水使李煜之下去也妄自尊大全沒顧忌致使帶去親裨作拿沿路不一而足甚至以飢寒郵卒之不善馳走恣行毒拳卽地搏殺實因狼藉獄案已成云噫人命何等重大況傳命之地所關尤何如而身爲主將不能檢束任他凶悖有此殺越者揆以法綱萬萬驚駭臣謂李煜亟施譴削之典仍令該道道臣嚴刑元犯期卽償命一以尊國綱一以慰冤魂宜矣惟我殿下御極之初必以懲貪爲急務苟有犯科者斷不饒貸故庶幾貪吏可戢小民可保而奈何懲貪之政近甚解弛虐民之賊又復縱恣方伯間多掊克而未聞論覈守宰擧皆貪饕而亦爲寬恕民之受殃罔有紀極此臣所以居常憂歎者也就以居昌縣監元宅鎭言之還穀之發賣萬目皆覩量田之斂錢一境咸怨二嬖則爭相受賂三殺則終未成獄向來人言實非誣罔而只緣渠供欺隱道査漫漶倖而白放還任渠宜感激圖報而乃反揚揚得得益肆貪虐本縣留布六十餘同諉以改色瞞報請得盡爲斥賣每疋捧以一兩六七錢然後只以六錢勒給於民戶徵以一疋布以爲立本其餘數千餘兩盡歸私橐此已不法之甚者而昨年遷園時我聖上特軫民弊大小費用皆出帑儲而至於熟麻菓品等物若干分定於外邑此甚些少故凡爲守宰者莫不仰體聖意官皆自備民則不知而惟彼居昌一縣謂以遷園時進上物種以錢代捧於八夫者殆近數百是可忍也孰不可忍也此則踏印傳令昭然見在臣亦得見則焉敢誣也又於習操後稱以軍兵犒饋每八夫斂以二斗五升米此爲八十餘石也大抵犒軍之需自有大同會減此則用於何處而有此無前例之斂民也以此之故闔境嗷嗷若墜塗炭皆願速去臣謂居昌縣監元宅鎭施以烹阿之典咸安前郡守張齊斗本以北路富人濫蒙恩私屢典郡縣不過善事當路浪得虛譽厚饋營裨必圖居最而其實則汚吏之尤者也曾莅咸安也以渠同生兄粧出商賈客使之埋伏於昌原之馬山浦招集北來之商船以爲料販牟利之道米之一千五百石牟之一千五石竝爲船運於渠家許多穀物出於何地而若是偸去乎本郡民人莫不稱之以北賊而況於再昨年瓜遞之際本郡牟還之流來舊逋使之釐正而此不可付於生手特命仍任此實不旋踵而莅其官則新迎駄價初非可論而諉以新官刷馬錢勒捧五百兩全然呑喫據此一事其貪饕可以推知而朝家則錯認以善治又畀北邑亶由於卽墨阿大夫之毁譽相反而然也是豈綜核之政哉臣謂咸安前郡守張齊斗亦施以贓律勿復擧擬於字牧之任可也夫太學者賢士之所關而有國之元氣也從古帝王莫不以是爲重而培養士氣扶植倫常故國有大論則太學必與焉君有闕遺則章甫亦言之是以古人有詩曰有髮頭佗寺無官御史臺蓋以太學之士能行臺臣之責則此所謂國之元氣者也洪惟我朝列聖相承文治菀興設庠序而養縫掖者不但守直聖廟徒費薤鹽而已亦使之主張公議能伸眞氣或施罰於搢紳而言論不屈或抗章於天陛而風稜可觀四百年培養之效豈不猗歟休哉挽近以來世道漸乖士習益渝以寧之美尙矣無望而尙志之徒猶未得見是以受侮於朝士見輕於君父則其所爲言不足有槪於聖心然其人則學孔之輩也其心則嚮國之義也然而我殿下不惟不賜批答乃反歸之灰燼豈料聖明之世有此過中之擧也至若外方儒生或有陳章伏閤者未知事件之如何而自外揮却終不捧納惟彼儒生不承批則不退去故手擎琅函躬伏天閽閱朔經歲糧盡力窮旣賣馬匹又典衣服終至於徒步出城景色愁沮是皆殿下之臣而章甫之類也仰殿下如父母而始也希望而來終焉落莫而去安得無憾於天地之大乎從今以往太學上章則必賜批旨不爲付丙以奬元氣外方儒疏則分付喉司卽爲捧入毋使遲滯以致狼狽宜矣寧越之故戶長嚴弘道之忠節不下於其時三相與六臣矣乃於莊陵復位後三相六臣竝爲復官追贈亦及於弘道貤以亞卿則可謂無憾而若去後孫錄用之議匪今斯今先正臣文正公宋時烈已發此論而又於先朝故參判臣朴師正亦爲筵稟向於當佇朝儒臣申馥又爲疏籲連有承傳而弘道之後孫尙不調用豈不慨惜乎顧今典獄禮賓之初仕者莫非猥雜之輩曾無先蔭之可記者則較諸弘道之遺孫萬萬相懸而彼則能爲之此則不與焉前後承傳一不擧行此豈非私勝公而然乎臣謂弘道之後孫拔例收用以奬渠祖之忠有不可已也臣年迫桑楡餘日無多今將退歸田廬歌詠聖澤以終餘年而惟其愛君之心根於彝性憂國之念切於漆室玆敢罄竭愚衷仰瀆崇聽其計則國計也其憂則民憂也臣聞狂夫之言聖人必擇伏願聖明勿以人微而廢言焉答曰省疏具悉言路之不開豈有若今日乎時政得失不惟不言民生苦樂亦無敷陳觀於西北民事如非大官之筵奏雖至過於此將伈泄而已訑訑之責予所不辭際見爾疏首尾千萬言認出憂愛豈勝嘉尙首陳事是矣當體念次陳事上下之不孚誠如爾言亦當留意其次時政之弊言言藥石群下無任事之實人才無需用之實此兩條可謂切中痼瘼而言路一事爾言亦好矣但近來往往有罷削竄逐之擧者是豈得已觀過二字爾須思之三綱之漸弛而朝廷之不尊卽目下第一留意處諸般所陳亦皆足聽另念留意於刑賞勸懲之際矣尾陳事中寧熙諸邑之十室九空谷山外一路流丐之如許不可歸之傳說仍而置之聞甚驚駭令新伯星火詳探狀聞事分付若拘以交承不以實聞時伯焉逭重律以此各別嚴飭兩西道臣竄配事當待査奏處分矣北民之顚連聞亦聒耳荐歉民勢雖異於兩西何不竝擧乎行會三南懷保西北民事已令廟堂申加提飭矣西北編配移定事當取見徒流案有所區別措處矣慶尙監司李祖源事方伯體重風聞亦難盡信而曲循私囑姑無論用手於濟倉至於白徵一款尤不可置之䵝䵢之科虛實當按査決處矣全羅水使李煜譴削事與嶺藩事有異豈必行査依施其殺越之軍官令完伯卽爲捉來嚴刑待直招果無差爽以爲如法償命之地居昌縣監元宅鎭事誠有是也爾所謂烹阿二字豈或過矣非惜一宅鎭民俗亦有不可知者當査處而昨年莫重之役絲麻菓果之外如民賻之應在收貢者特竝除減代用帑需兼藉均廳則居昌一邑之徵捧於民間云云萬萬訝惑卽此若有一毫所犯其罪尤當如何亦欲按査決處咸安前郡守張齋斗事兩件罪犯旣非難覈之事如或近似如渠辜負之類宜施加倍之律令該府待畢賑拿來嚴問先欲一體按査矣儒疏事豈樂爲乎外方上疏昨已申飭似無如前之弊矣嚴弘道後孫事申飭銓曹爾其勿辭從速察職